Vermeende stropers doodgeskietTwee vermeende stropers is Woensdag in die vroeë oggendure in die Krugerwildtuin doodgeskiet. Volgens SANParke het wildbewaarders van Krokodilbrug die stropers omstreeks 01:15 in die omgewing gewaar en noodlottig gewond. Die bewaarders het beslag gelê op ŉ .375-vuurwapen, ammunisie en toerusting wat vir stropery gebruik word. Owerhede het Maandag bevestig dat die karkasse van ses renosters oor die naweek in die Krugerwildtuin gevind is. Daar word vermoed dat die diere reeds oor die feestyd doodgemaak is, maar die karkasse is eers die naweek gevind. Byna 1 000 renosters is verlede jaar in Suid-Afrika vir hul horings doodgemaak. Sowat 600 van die gevalle het in die Krugerwildtuin plaasgevind. Ike Phaahla, ŉ woordvoerder van SANParke, het gesê alles word gedoen word om die stroperyprobleem aan te spreek.